ΕΜΕΙΣ ΔΕΝ ΘΑ ΖΟΥΜΕ ΜΕΧΡΙ ΤΟΤΕ...
ΤΑ ΠΑΙΔΙΑ ΜΑΣ ΚΑΙ ΤΑ ΕΓΓΟΝΙΑ ΜΑΣ;
Θα ανέβει 1,5 μέτρο η στάθμη της θάλασσας μέχρι το 2100

Το λιώσιμο των πάγων στους πόλους και η άνοδος της θερμοκρασίας στους ωκεανούς μπορεί να ανεβάσει το επίπεδο της θάλασσας μέχρι και ενάμιση μέτρο μέχρι το τέλος του αιώνα, υποχρεώνοντας σε μετακίνηση δεκάδες εκατομμύρια ανθρώπους, σύμφωνα με νέα έρευνα.
Η μελέτη, που παρουσιάστηκε στο συνέδριο της Ευρωπαϊκής Ένωσης Γεωεπιστημών, προβλέπει άνοδο του επιπέδου της θάλασσας τρεις φορές μεγαλύτερη από αυτή που ανέφερε η Διακυβερνητική Διάσκεψη για το Κλίμα (IPCC) το 2007.

Η Σβετλάνα Γεβρέγεβα του Ωκεανογραφικού Εργαστηρίου Proudman της Βρετανίας είπε ότι η πρόβλεψη βασίζεται σε ένα νέο μοντέλο που επιτρέπει την ακριβή αναπαραγωγή του επιπέδου της θάλασσας τα τελευταία 2.000 χρόνια. «Όλο αυτό το διάστημα η στάθμη της θάλασσας δεν είχε διακυμάνσεις» δήλωσε στο περιθώριο του συνεδρίου. Ωστόσο, αυξάνεται ο ρυθμός με τον οποίο ανεβαίνει το επίπεδο της θάλασσας,.

Η στάθμη των ωκεανών ανέβηκε κατά δύο εκατοστά τον 18ο αιώνα, έξι εκατοστά τον 19ο και 19 εκατοστά κατά τη διάρκεια του 20ου. Η τελευταία αύξηση οφείλεται αποκλειστικά στο λιώσιμο των πάγων, αναφέρει η μελέτη. Οι ερευνητές είπαν ότι η IPCC δεν είχε υπολογίσει τη δυναμική των πάγων, την ταχύτερη κίνηση στρωμάτων πάγου εξαιτίας της αλλαγής της θερμοκρασίας που επακόλουθα επιταχύνει περισσότερο το λιώσιμό τους.

Η άνοδος δεν προβλέπεται να είναι ομοιόμορφη σε όλο τον πλανήτη και απαιτείται έρευνα για τον ακριβή προσδιορισμό των περιοχών που θα επηρεαστούν περισσότερο. Προς το παρόν, πάντως, οι επιστήμονες συμφωνούν ότι οι αναπτυσσόμενες χώρες της Αφρικής και της Ασίας θα αντιμετωπίσουν σοβαρά προβλήματα, όχι μόνο εξαιτίας τους φαινομένου αλλά και λόγω της έλλειψης υποδομών για την αντιμετώπιση του.

«Η άνοδος του επιπέδου της θάλασσας κατά ένα μέτρο, σημαίνει ότι θα μετακινηθούν 72 εκατομμύρια Κινέζοι και 10% του πληθυσμού του Βιετνάμ», κατέληξε η Γεβγένεβα.

